Tisztelt Szakág Vezetők!

Tisztelt Sporttársak!

A sportcélú rendezvényekkel és edzésekkel kapcsolatosan a Magyar Kormány,

- a **zárt helyszínekre** vonatkozólag a 170/2020 (IV. 30.) rendeletében intézkedik, 2020. 05. 04-től történő hatályba léptetéssel (kivonat):

*(1) Magyarország egész területén*

*a) sportrendezvény nézők nélkül, zárt körülmények között megtartható,*

*b) a sportegyesület által szervezett, valamint az amatőr sport, a szabadidős sport és a tömegsport célú edzésen való részvétel megengedett.*

*(2) Az  (1)  bekezdésben meghatározott rendelkezések akkor is alkalmazandók, ha a  kijárási korlátozásról szóló kormányrendelet, illetve a védelmi intézkedésekről szóló kormányrendelet eltérően rendelkezik.*

- a **szabadtéri rendezvényekre** vonatkozólag a 241/2020 (V.27.) rendeletben intézkedik, 2020. 05. 28-től történő hatályba léptetéssel (kivonat):

*2. Általános rendelkezések*

*2. § (1) Ha a  rendezvényre vonatkozó jogszabályban, valamint az  e  rendeletben meghatározott feltételeket a  rendezvény szervezője (a továbbiakban: szervező) biztosítja, a  szabadtéri rendezvény – az  élet- és vagyonbiztonságot veszélyeztető tömeges megbetegedést okozó humánjárvány megelőzése, illetve következményeinek elhárítása, a  magyar állampolgárok egészségének és életének megóvása érdekében elrendelt veszélyhelyzet során teendő intézkedésekről (III.) szóló 46/2020. (III. 16.) Korm. rendelettől eltérően – megtartható, a  szabadtéri rendezvény helyszínén való tartózkodás megengedett.*

*(2) Az  (1)  bekezdés szerinti feltétellel a  szabadtéri sportrendezvény a  sportrendezvényekkel és sportedzésekkel kapcsolatos intézkedésről szóló 170/2020. (IV. 30.) Korm. rendelet 1.  § (1)  bekezdés a)  pontjától eltérően nézők részvételével megtartható.*

*(3) E rendelet alkalmazásában szabadtéri rendezvény az olyan rendezvény, amely teljes időtartamában minden oldalról fallal körülhatárolt, fedett épületen kívül zajlik.*

*4. Kulturális és sportrendezvények látogatására vonatkozó közös szabályok*

*4. § (1) Ha a szabadtéri rendezvény nézőterén ülőhelyek kerültek kialakításra, akkor a nézők – a páholyok kivételével – a) csak minden negyedik ülőhelyet foglalhatják el, két néző között három ülőhelyet üresen kell hagyni, és b) a közvetlenül egymás mögötti ülőhelyeket nem foglalhatják el, azzal, hogy az  egymás mellett és a  különböző sorokban ülők között is lehetőség szerint legalább 1,5 méteres távolságot (a továbbiakban: védőtávolság) kell biztosítani.*

*(2) A  szabadtéri rendezvény során a  nézők – a  nézőtéren kialakított ülőhelyeken kívül – a  védőtávolságot kötelesek egymástól megtartani, különösen a) a páholyokban, b) a szabadtéri rendezvény szünetében, c) a szabadtéri rendezvény létesítményének területén, illetve a  szabadtéri rendezvény helyszínén található vendéglátó üzletben, valamint d) az olyan szabadtéri rendezvényen, amely helyszínén ülőhelyek nem kerültek kialakításra.*

*(3) Az e rendelet szerinti védelmi intézkedések betartásához szükséges feltételek biztosítása a szervező felelőssége.*

*(4) A  szervező gondoskodik a  szabadtéri rendezvény azon látogatójának szabadtéri rendezvény helyszínéről történő eltávolításáról, aki e rendelet szerinti védelmi intézkedéseket megszegi.*

Kérem a fentieket - a megjelent rendeletekben foglaltak szerint - a következő rendelkezésekig betartani szíveskedjenek!

Dr. Magyar Zoltán

elnök

Magyar Torna Szövetség